Diari Oficial de la Generalitat Valenciana


Sumari del DOGV 487, del 16-12-1986 (1986/807782)

CIRCULAR d'1 de desembre de 1986, de la Conselleria d'Obres Públiques, Urbanisme i Transports, sobre aplicació del Decret 10l/1986, de 30 de juliol, del Consell de la Generalitat Valenciana, pel qual es regula la tramitació d'expedients relatius a activitats molestes, insalubres, nocives i perilloses en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   487

Data del DOGV
:   16-12-1986

Secció del DOGV
:   ALTRES DISPOSICIONS

Número del document
:   1986/807782


Data del document
:   01-12-1986

Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Anàlisi jurídica

Circular d'1 de desembre de 1986, de la Conselleria d'Obres Públiques, Urbanisme i Transports, sobre aplicació del Decret 101/1986, de 30 de juliol, del Consell de la Generalitat Valenciana, pel qual es regula la tramitació d'expedients relatius a activitats molestes, insalubres, nocives i perilloses en l'àmbit de la Comunitat Valenciana.  
Atés les consultes formulades davant aquesta Conselleria en relació amb l'aplicació del Decret 101/1986, de 30 de juliol, del Consell de la Generalitat Valenciana, pel qual es regula la tramitació d'expedients relatius a activitats molestes, insalubres, nocives i perilloses dins de l'àmbit de la Comunitat Valenciana, és escaient d'aclarir algun dels aspectes de l'esmentat Decret per tal d'aconseguir una interpretació uniforme dels seus preceptes tant pels particulars com pels òrgans als que correspon l'aplicació.   
Tal i com deriva de l'exposició de motius del susdit Decret, la seua redacció s'inspira en el Reial Decret- Llei 1/1986, de 14 de març, de mesures urgents administratives, financeres, fiscals i laborals, adaptant els seus preceptes a les peculiaritats de l'organització de la Comunitat Valenciana, donant-los una redacció més precisa i tècnica, al concretar el procediment a seguir en relació amb els expedients compresos en l'àmbit d'aplicació del Reglament de 30 de novembre de 1961.   
L'esmentat Decret estableix el procediment general aplicable a totes les activitats que d'alguna manera puguen produir incomoditats, alterar les condicions normals de salubritat i higiene del medi ambient i danyar les riqueses públiques o privades o que impliquen riscs greus per a les persones o els béns. En tal sentit els articles primer, segon, i apartats un i dos, de l'article tercer estan dedicats a la intervenció administrativa de les activitats regulades, havent de destacar en aquest punt la implantació d'un procediment especial destinat a aconseguir una major eficàcia i celeritat en l'actuació administrativa i que es concreta en la innovació introduïda en fer simultanis el tràmit de qualificació per part de les Comissions Provincials amb aquelles que haja de portar a terme la Corporació Municipal, d'acord amb les previsions de l'article 30 del Reglament de 30 de novembre de 1961 vigent, establint-se com a únic requisit, amb aquesta finalitat, l'acord favorable de l'Alcaldia de tramitar l'expedient.   
Pel que fa a l'atorgament de les llicències o autoritzacions per aplicació del silenci administratiu en els diversos supòsits, el criteri que estableix l'esmentat Decret, en concordància amb el Reial Decret- Llei 1/1986, de 14 de març, és el següent:   
1. Les llicències o autoritzacions per a la instal·lació, el trasllat o l'ampliació d'Empreses o Centres de Treball d'activitats que poden ser qualificades com a molestes, insalubres, nocives i perilloses es consideraran atorgades per silenci administratiu positiu, sense necessitat de denunciar la mora, una vegada transcorregut el període de dos mesos a comptar des de la data de presentació de la sol·licitud, i sempre que els interessats cursen les peticions documentades com cal i aquestes s'ajusten a l'Ordenament Jurídic.   
2. A les llicències i autoritzacions d?instal·lació, trasllat i ampliació d'Empreses o Centres de Treball en les matèries determinades en l'Annex del Reial Decret- Llei 1/1986, de 14 de març, les serà d'aplicació el règim general del silenci negatiu segons l'article 94 de la Llei de Procediment Administratiu.   
3. Per als supòsits no contemplats en els paràgrafs anteriors serà aplicable el règim de silenci administratiu establert en l'article tercer, punt tres, del Decret 101/1986, de 30 de juliol, del Consell de la Generalitat Valenciana.   
Cosa que es fa pública per a general coneixement.   
València, 1 de desembre de 1986.   
El Conseller d'Obres Públiques, Urbanisme i Transports,  
RAFAEL BLASCO I CASTANY